Document ID: 32004R1991

REGOLAMENT TAL-KUMMISSJONI (KE) Nru 1991/2004
tad-19 ta' Novembru 2004
li jemenda r-Regolament (KE) Nru 753/2002 li jistabbilixxi ċerti regoli sabiex jiġi applikat ir-Regolament tal-Kunsill (KE) Nru 1493/1999 rigward id-deskrizzjoni, id-denominazzjoni tal-origini, il-preżentazzjoni u l-protezzjoni ta' ċerti prodotti fis-settur tal-inbid
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 1493/1999 tas-17 ta' Mejju 1999 dwar l-organizzazzjoni komuni tas-suq tal-inbid (1), u b'mod partikolari l-Artikolu 53 tiegħu,
Billi:
(1)
Id-Direttiva 2000/13/KE tal-Parlament Ewropew u tal-Kunsill tal-20 ta’ Marzu 2000 fuq l-approssimazzjoni ta' liġijiet tal-Istati Membri li għandhom x'jaqsmu ma' tikkettjar, preżentazzjoni u riklamar ta' oġġetti tal-ikel (2), kif emendata mid-Direttiva 2003/89/KE (3) f’dak li jirrigwarda l-indikazzjoni tal-ingredjenti preżenti fl-oġġetti tal-ikel jipprovdi fl-ewwel paragrafu tal-Artikolu 6(3a) tiegħu li kwalunkwe ingredjent imsemmi fl-Anness IIIa għalih għandu jkun imniżżel fuq it-tikketti ta' kwalunkwe xarba li jkun fiha aktar minn 1,2 % f'volum ta' alkoħol.
(2)
Fir-rigward tal-prodotti msemmija fl-Artikolu 1(2) tar-Regolament tal-Kunsill (KE) Nru 1493/1999, it-tieni paragrafu tal-Artikolu 6(3a)(a) tad-Direttiva 2000/13/KE jipprovdi li r-regoli dettaljati tal-preżentazzjoni tal-ingredjenti msemmija fl-Anness IIIa jistgħu jiġu adottati skont il-proċedura stipulata fl-Artikolu 75 tar-Regolament (KE) Nru 1493/1999.
(3)
L-ewwel paragrafu tal-punt D tal-Anness VII u l-ewwel paragrafu tal-punt E tal-Anness VIII għar-Regolament (KE) Nru 1493/1999 jistipulaw li t-tagħrif fuq it-tikketti għandu jingħata f'waħda jew aktar mill-lingwi uffiċjali tal-Komunità biex b'hekk il-konsumatur aħħari jkun jista' faċilment jifhem il-punti kollha ta' dan it-tagħrif.
(4)
Ir-Regolament tal-Kummissjoni (KE) Nru 753/2002 (4) għandu għalhekk jiġi emendat skont dan.
(5)
Dan ir-Regolament għandu japplika mill-25 ta' Novembru 2004, jiġifieri mal-iskadenza għat-traspożizzjoni tad-Direttiva 2003/89/KE.
(6)
Il-Kumitat ta' Ġestjoni għall-Inbid ma tax opinjoni fil-limitu ta' żmien stabbilit mill-President tiegħu,
ADOTTAT DAN IR-REGOLAMENT:
Artikolu 1
Ir-Regolament (KE) Nru 753/2002 huwa b’dan emendat kif ġej:
1)
L-Artikolu 3 jiġi emendat kif ġej:
(a)
Fil-paragrafu 1, it-tieni subparagrafu jinbidel b’dan li ġej:
“Madankollu, id-dettalji obbligatorji tal-importatur u n-numru tal-lott u l-ingredjenti msemmija fl-Artikolu 6(3a) tad-Direttiva 2000/13/KE jistgħu jidhru 'il barra miż-żona viżiva li fiha jidhru d-dettalji obbligatorji l-oħra.”
(b)
Qiegħed jiżdied il-paragrafu 3 li ġej:
“3. Fejn wieħed jew aktar mill-ingredjenti elenkati fl-Anness IIIa għad-Direttiva 2000/13/KE jkunu jinsabu f'wieħed mill-prodotti msemmija fl-Artikolu 1(2) tar-Regolament (KE) Nru 1493/1999, għandhom jitniżżlu fuq it-tikketta u ppreċeduti bit-terminu ‘fih’. Fir-rigward tas-sulfiti jistgħu jintużaw it-termini li ġejjin: ‘sulfiti’ jew ‘dijossidu tal-kubrit’.”
2)
Fl-Artikolu 11, il-paragrafu 2 jiġi sostitwit b’dan li ġej:
“2. Id-dispożizzjonijiet tal-Artikolu 3, il-paragrafi 1 u 3, għandhom japplikaw mutatis mutandis għad-dettalji obbligatorji msemmija fl-Artikolu 12.”
Artikolu 2
Dan ir-Regolament għandu jidħol fis-seħħ fit-tielet jum wara dak tal-pubblikazzjoni tiegħu f'Il-Ġurnal Uffiċjali ta' l-Unjoni Ewropea.
Għandu japplika mill-25 ta' Novembru 2004.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, 19 ta' Novembru 2004

Labels: 3
17
6